खीसे के ही अर्थ में एक और शब्द मशहूर है वह है टेंट । कहानी-किस्सों में और बोलचाल की भाषा में अक्सर एक मुहावरे के रूप में इस शब्द को सुना-बोला जाता रहा है टेंट खाली होना(करना), टेंट ढीली करना (कराना) या टेंट में कुछ न होना। गौरतलब है कि ये सभी मुहावरे ठन-ठन गोपाल की ओर ही इशारा कर रहे हैं और जता रहे हैं कि भरी जेब हमेशा खाली होती जाती है। टेंट का मतलब भी वस्त्र के साथ बांध कर रखी जाने वाली कपड़े की थैली से है। गौरतलब है कि यह उस शब्द उस काल से संबंधित है जब पतलून का चलन नहीं था और आमतौर पर पुरुष धोती ही बांधते थे। टेंट की व्युत्पत्ति हुई है संस्कृत के तन्त्रकः से जिसका अर्थ है सूत से बना कोरा कपड़ा, या सिला हुआ कपड़ा। तन्त्रकः की मूल धातु है तन् जिसमें ढकने, फैलाने, छुपाने के भाव निहित हैं।